# Faktasjekk en KI-generert tekst

Kunstig intelligens kan skrive tekster som virker troverdige og faglige, men noen ganger inneholder de faktafeil eller påstander som ikke stemmer med historiske kilder. I denne oppgaven skal du lese en KI-generert tekst om språkdebatten på 1830-tallet – og undersøke om alt som står der faktisk stemmer.

## Mål med oppgaven:

- Øve på kritisk lesing og kildevurdering  
- Lære å faktasjekke KI-generert innhold  
- Trene på å bruke og vurdere ulike kilder

## **Tekst til faktasjekk:**

Språkdebatten i 1830-årene handlet om Norges språklige fremtid, med tre dominerende syn: å beholde dansk, fornorske dansken eller skape et nytt norsk skriftspråk. En fjerde retning argumenterte for at samisk burde bli et offisielt norsk språk, med begrunnelse i at samene var urfolk og at språket deres hadde dype røtter i landet. Tilhengerne mente at dette ville styrke Norges uavhengighet, fremme språklig mangfold og gi det samiske folket en naturlig plass i nasjonsbyggingen. De hevdet også at samisk kunne berike norsk kultur og litteratur, og at offisiell status kunne forhindre videre uenigheter og samle befolkningen omkring én norsk identitet.

## **Del 1: Undersøk faktapåstander**

Les teksten nøye og marker påstander som kan sjekkes:  
- Hva hevder teksten om språkdebatten på 1830-tallet?  
- Hva sier den om samisk språk og urfolksperspektiv?  
- Hva kan du bekrefte eller avkrefte med læreboka eller andre kilder?

## **Del 2: Kildejakt**

- Bruk minst to pålitelige kilder for hver faktapåstand  
- Sammenlign informasjonen: Er den lik? Hva er forskjellig?  
- Noter kildene dine og vurder om de er troverdige (lærebok, leksikon, faglige nettsteder, forskning osv.)

## **Del 3: Vurdering**

- Vurder: Er påstandene i teksten sanne, delvis sanne, eller falske?  
- Hvor lett var det å avsløre hva som var feil?  
- Hvordan kunne teksten vært mer overbevisende og hvordan kan vi likevel avsløre mangler?

## **Del 4: Refleksjon**

- Hvorfor tror du KI kan skrive feilaktige eller oppdiktede tekster?  
- Hvordan kan du som elev trene på å avsløre dårlig informasjon?  
- Hva betyr dette for hvordan du bruker KI i skolearbeid?